“রাশিয়া নয়, আমাদের পাশে দাঁড়ান,” ভারতকে আর্জি আমেরিকার!

ওয়েব ডেস্ক: ভারত-রাশিয়া সম্পর্ক (India-Russia Relation) নিয়ে ফের অস্বস্তিতে আমেরিকা (USA)। দুই দেশের বাণিজ্যিক সম্পর্ককে এবার কড়া ভাষায় আক্রমণ করলেন মার্কিন প্রেসিডেন্ট ডোনাল্ড ট্রাম্পের (Donald Trump) বাণিজ্য উপদেষ্টা পিটার নাভারো (Peter Navorro)। সাংহাই কো-অপারেশন অর্গানাইজেশন সম্মেলনে (SCO Summit) প্রধানমন্ত্রী নরেন্দ্র মোদির (Narendra Modi) সঙ্গে রুশ প্রেসিডেন্ট ভ্লাদিমির পুতিন (Vladimir Putin) ও চিনা প্রেসিডেন্ট শি জিনপিংয়ের (Xi Jinping) বৈঠককে তিনি ‘লজ্জাজনক’ বলে কটাক্ষ করলেন।

নাভারোর মন্তব্য, “মোদিকে পুতিন ও শি জিনপিংয়ের সঙ্গে শয্যাসঙ্গী হতে দেখা দুঃখজনক। তিনি কী ভাবছেন বুঝতে পারছি না। আশা করি, তিনি আমাদের পাশে দাঁড়াবেন, রাশিয়ার পাশে নয়।”

আরও পড়ুন: ভারতের নাম না করে এসসিও বৈঠকে ফের সিন্ধুর জল ভিক্ষা শাহবাজের

ট্রাম্প প্রশাসনের এই বাণিজ্য উপদেষ্টা অভিযোগ করেছেন, ভারত যে বিপুল পরিমাণে রাশিয়ার কাছ থেকে অপরিশোধিত তেল কিনছে, তার লাভ সরাসরি ইউক্রেনে যুদ্ধ চালানোর জন্য পুতিনকে শক্তি জোগাচ্ছে। যদিও এই বিষয়টি নিয়ে একাধিকবার আমেরিকার সঙ্গে প্রকাশ্যে দ্বিমত করেছে নয়াদিল্লি।

উল্লেখ্য, ভারতের বাণিজ্যনীতিকে কটাক্ষ করে আগেই নাভারো মোদিকে ‘মহারাজা অব ট্যারিফস’ আখ্যা দিয়েছিলেন। তাঁর দাবি, বিশ্বের বড় অর্থনীতির মধ্যে ভারতের শুল্কহার অন্যতম সর্বোচ্চ। “২৫ শতাংশ সমস্যা প্রতিদানমূলক শুল্কের কারণে, বাকি ২৫ শতাংশ ভারতের রাশিয়া থেকে তেল কেনার কারণে,” মন্তব্য নাভারোর।

পাশাপাশি, বিতর্ক উসকে দিয়ে নাভারো দাবি করেছেন, রাশিয়ার ডিসকাউন্টেড তেল কিনে ভারতীয় সমাজের উচ্চবর্ণের কিছু গোষ্ঠী, বিশেষত ব্রাহ্মণরা, সাধারণ মানুষের ক্ষতির বিনিময়ে মুনাফা করছে। আরও একধাপ এগিয়ে তিনি ভারতকে ‘ক্রেমলিনের লন্ড্রোম্যাট’ আখ্যা দেন।

ভারত অবশ্য স্পষ্ট জানিয়েছে, রাশিয়া থেকে তেল কেনা তাদের নীতিগত সিদ্ধান্ত, যা অভ্যন্তরীণ জ্বালানি বাজারকে স্থিতিশীল রাখতে অপরিহার্য। নয়াদিল্লির দাবি, ওয়াশিংটনের আরোপিত ‘সেকেন্ডারি ট্যারিফস’ অযৌক্তিক।